text: Røveri hos bager i Rinkenæs
  17 august 2010 kl. 16.42
  En maskeret mand røvede med en pistol tirsdag eftermiddag personalet i en bagerforretning i Rinkenæs ved Sønderborg.
  Syd- og Sønderjyllands Politi leder nu efter en yngre mand, der tirsdag midt på eftermiddagen truede personalet hos GuldBageren i den sønderjyske by Rinkenæs til at udlevere penge fra kassen.
   
  Efter røveriet løb manden fra stedet og forsvandt.
  Manden, der havde maskeret sig bag en styrthjelm, indfandt sig i butikken tirsdag lige omkring klokken 15. 
  Han truede med en pistol og fik udleveret et endnu ukendt beløb, hvorefter han forsvandt fra stedet til fods ad Stenvej og Dalsmark.
  Røveren er mellem 20 og 30 år og 185-190 centimeter høj. Han havde mørkt tøj på og en sort styrthjelm med reflekterende visir. Desuden medbragte han en sort rygsæk.
  - Der er formentlig tale om en dansk mand, for han talte uden accent, siger vagtchef Bjørn Pedersen, Syd- og Sønderjyllands Politi.
  Politiet vil gerne i kontakt med folk, der måtte have set røveren.
  